Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 131/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU”

EU-nro: PGI-CY-02763 – 5.3.2021

SAN ( ) SMM (X)

1. Suojatun maantieteellisen merkinnän nimi (nimet)

”Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou”

2. Jäsenvaltio tai kolmas maa

Kypros

3. Maataloustuotteen tai elintarvikkeen kuvaus

3.1. Tuotelaji

Luokka 2.5 Pasta

3.2. Kuvaus 1 kohdassa nimetystä tuotteesta

”Makaronia tis Smilas / Makaronia tou Sklinitziou” on kuivattu makaronivalmiste, joka valmistetaan sekoittamalla durumvehnäjauhoa, suolaa ja vettä ja/tai sekoittamalla muuntyyppistä jauhoa ja durumvehnäryynejä (semolina), suolaa ja vettä. Tuotteen valmistuksessa voidaan käyttää myös oliiviöljyä.

Fyysiset ominaisuudet

”Makaronia tis Smilas / Makaronia tou Sklinitziou” -makaronit ovat pituussuunnassaan onttoja ja selkeästi epätasaisen muotoisia, lähinnä sen vuoksi, että kuivatut makaronit ovat ohuempia päistään kuin keskeltä.

Pituus: 3–6 cm

Paksuus: 0,3–0,7 cm (paksuimmassa kohdassa)

Väri: luonnonvalkoinen

Rakenne: kova, sileä pinta

Kemialliset ominaisuudet

Kosteuspitoisuus: alle 12 %

Hiilihydraatit: 70–80 %

Suola: alle 1 %

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Makaronia tis Smilas / Makaronia tou Sklinitziou” valmistetaan yksilöidyllä maantieteellisellä alueella. Tuotantovaiheet ovat seuraavat:

— taikina valmistetaan sekoittamalla raaka-aineet

— taikina jätetään lepäämään

— taikina leikataan pieniksi paloiksi

— kukin pala muotoillaan vihvilän varren (sklinitzi) avulla

— makaronit kuivataan.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Makaronia tis Smilas / Makaronia tou Sklinitziou” pakataan läpinäkyviin pakkauksiin. Pakkauksen ansiosta kuluttaja näkee tuotteen ominaisuudet, erityisesti sen suhteellisen epäsäännöllisen muodon, rakenteen ja luonteenomaisen putkimaisuuden, jotka osoittavat, että tuote on valmistettu käsin.

Tuote on pakattava ja merkittävä yksilöidyllä maantieteellisellä alueella, jotta varmistetaan hyvä jäljitettävyys ja jottei tuote vahingoitu. Tuotteen kuljettaminen pakattavaksi tuotantoalueen ulkopuolelle lisäisi laadun heikkenemisen ja tuotteen vahingoittumisen todennäköisyyttä, koska tuote saattaisi murskautua ja/tai pirstoutua.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakkauksessa on oltava seuraavat tiedot ja merkinnät:

— sanat ”χειροποίητα ζυμαρικά” [cheiropoíita zymariká] eli ”käsin valmistettua pastaa”

— viittaus sklinitziin (vihvilän varteen), jota käytetään makaronien muotoilemiseen.

4. Maantieteellisen alueen tarkka rajaus

Koko Kyproksen tasavalta.

5. Yhteys maantieteelliseen alueeseen

Nimen ”Makaronia tis Smilas / Makaronia tou Sklinitziou” rekisteröintihakemus perustuu tuotteen erityisiin fyysisiin ominaisuuksiin ja vuosien mittaan karttuneeseen maineeseen. ”Makaronia tis Smilas / Makaronia tou Sklinitziou” -makaronit ovat onttoja. Kuivatun tuotteen päät ja keskiosa ovat selvästi eripaksuiset.

”Makaronia tis Smilas / Makaronia tou Sklinitziou” -makaronin ominaisuudet ovat seurausta tuottajien taitotiedosta ja paikallisesta asiantuntemuksesta. Erityisesti voidaan todeta seuraavaa:

Ensinnäkin tuotteen valmistuksessa käytetään erityistä välinettä, jonka valinnassa on oltava huolellinen. Tämä väline on ohut kaislamainen varsi, joka leikataan Juncus sp. -suvun kasvista huolellisen valinnan jälkeen. Paikallisessa murteessa kasvia ja sen myötä työvälinettä kutsutaan nimellä ”sklinitzi”. Varsinkin aiemmin käytettiin joskus sklinitzin sijasta ohutta varrasta nimeltään ”smíla”, mikä myös näkyy tuotteen nimessä. Tuottajat käyttävät valitsemaansa sklinitziä vuosikaudet. He valitsevat noin 30–40 cm pitkän varren, jonka pinta on sileä ja lieriömäinen. Varsia, joiden sivut ovat litteät tai rakenne karkea, ei pidetä sopivina makaronien muotoilemiseen, sillä ”Makaronia tis Smilas / Makaronia tou Sklinitziou” -makaronien on oltava sisältään tasamuotoisen lieriömäisen onttoja.

Toinen tuotteen erityispiirteiden muotoilemisen kannalta tärkeä tekijä on taikinan kimmoisuus, joka riippuu taikinan lepuutusajasta. Pienistä taikinapaloista työstetään sklinitzin avulla lieriömäisiä, päistään kapenevia makaroneja. Kustakin taikinapalasta muotoillaan erillinen ”Makaronia tis Smilas / Makaronia tou Sklinitziou” -makaroni. Tuottajan kokemus ja sklinitzin käyttötekniikka määrittävät, kuinka paksu makaronista tulee. Kokeneimmat valmistajat voivat työstää ja muokata useita taikinapaloja samanaikaisesti, mikä nopeuttaa prosessia ja lisää tuottavuutta.

Tuottajien taitoa ja osaamista tarvitaan myös ”Makaronia tis Smilas / Makaronia tou Sklinitziou” -makaronien kuivaamisessa. Tuoreet ”Makaronia tis Smilas / Makaronia tou Sklinitziou” -makaronit on asetettava siivilöihin tai kuivauskoreihin niin, etteivät makaronit kosketa toisiaan. Näin makaronit kuivuvat paremmin ja tasaisemmin. Tuottaja määrittää kokemuksensa perusteella, milloin tuote on valmis. Tarkastettavia kriteereitä ovat a) se, ettei pinta ole tahmea, ja b) ääni, joka makaroneista lähtee, kun niitä ravistellaan ja nakutetaan toisiaan vasten.

Kirjallisuusviitteiden mukaan ”Makaronia tis Smilas / Makaronia tou Sklinitziou” on perinteinen ruokalaji, jota on syöty erityistilaisuuksissa, esimerkiksi juhlapäivinä, sunnuntaisin, häissä ja sadonkorjuun aikaan. Paikallisesta kansanperinteestä kertovan kirjallisuuden mukaan ”Makaronia tis Smilas / Makaronia tou Sklinitziou” -makaronien valmistus tarjosi kylän naisväelle mahdollisuuden sosiaaliseen vuorovaikutukseen. Naiset kisasivat siitä, kuinka asetella ”Makaronia tis Smilas / Makaronia tou Sklinitziou” -makaroneja kuivauskoreihin ja tehdä makaroneista erilaisia kuvioita.

Sen lisäksi, että ”Makaronia tis Smilas / Makaronia tou Sklinitziou” -makaronit ovat pitkään olleet perinteinen paikallinen tuote, ne ovat viime vuosina saaneet erityistä mainetta ja niistä on tullut osa nykyaikaista ruokavaliota. ”Makaronia tis Smilas / Makaronia tou Sklinitziou” -makaronille on myönnetty Kyproksen ruokakulttuurista kertova ”Taste Cyprus Delightful Journeys” -merkki, ja makaroni on yksi perinne- ja kulttuurifestivaaleilla esillä olevista tuotteista. Tällaisia festivaaleja on järjestetty eri yhteisöissä Kyproksen maaseudulla vuodesta 2004 lähtien. ”Makaronia tis Smilas / Makaronia tou Sklinitziou” -makaroni on näkyvästi esillä tapahtumissa, joita järjestetään kyproslaisen pastan kunniaksi ja joihin osallistuu tunnettuja kokkeja. Tämä makaroni on myös esillä monissa painetuissa ja sähköisissä tiedotusvälineissä, joissa edistetään kyproslaista ruokakulttuuria.

Eritelmän julkaisutiedot

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) EUVL L 343, 14.12.2012, s. 1.